ΓΡΑΠΤΗ ΕΡΩΤΗΣΗ E-1033/99

υποβολή: Richard Howitt (PSE) προς την Επιτροπή

(20 Απριλίου 1999)

Θέμα: Οργάνωση της Ευρωπαïκής Ημέρας των Ατόμων με ειδικές ανάγκες από ιδιωτικά γραφεία παροχής συμβουλευτικών υπηρεσιών

Παραδέχεται η Επιτροπή το ότι η οργάνωση αυτού του γεγονότος από κερδοσκόπους συμβούλους δημοσίων σχέσεων ήταν ένα μεγάλο λάθος; Μπορεί η Επιτροπή να εξηγήσει πώς μια ομάδα συμβούλων που άρχισε την παρουσίασή της με τη φράση "δεν είμαστε ειδικοί στα άτομα με ειδικές ανάγκες" επιλέχθηκε για το σκοπό αυτό; Σκοπεύει η Επιτροπή να απολογηθεί για τη χαοτική οργάνωση των μεταφορών για τα άτομα με κινητικές αναπηρίες την ημέρα της εκδήλωσης και για το ότι οκτώ εβδομάδες μετά την εκδήλωση ακόμη δεν έχει γίνει η επιστροφή των ταξιδιωτικών εξόδων για άνεργους πολίτες με ειδικές ανάγκες όπως ο κ. W. Derek-Main; Ακόμη, γιατί η εταιρεία δεν παρέδωσε στην Επιτροπή κατάλογο παρόντων όπως είχε αναλάβει την υποχρέωση; Σκοπεύει, κατόπιν τούτου, η Επιτροπή να διαβεβαιώσει ότι, σύμφωνα με την επιθυμία του Κοινοβουλίου, οι μελλοντικές Ευρωπαϊκές ημέρες θα οργανώνονται από τα ίδια τα άτομα με ειδικές ανάγκες υπό την εποπτεία του Ευρωπαϊκού Forum για τα άτομα με ειδικές ανάγκες και με αναθέσεις έργων σε εταιρείες δημοσίων σχέσεων εξειδικευμένων στον τομέα;

Απάντηση του κ. Flynn εξ ονόματος της Επιτροπής

(5 Μαΐου 1999)

Η οργάνωση της ευρωπαϊκής ημέρας των ατόμων με ειδικές ανάγκες το 1998, λόγω της πρωτοφανούς κάλυψης του γεγονότος από τα μέσα μαζικής ενημέρωσης τόσο από τον έντυπο τύπο όσο και από τις τηλεοράσεις, πέτυχε τον στόχο που είχε τεθεί δηλαδή να ευαισθητοποιήσει την κοινή γνώμη για τα δικαιώματα των ατόμων με ειδικές ανάγκες. Αυτό κατέστη δυνατό χάρη στην εμπειρία ενός γραφείου ειδικευμένου στην επικοινωνία και τις δημόσιες σχέσεις. Είναι αυτονόητο ότι η Επιτροπή ήθελε πάση θυσία να εξασφαλίσει ότι το περιεχόμενο αυτής της ημέρας, που έχει ως στόχο να τιμήσει τα δικαιώματα των ατόμων με ειδικές ανάγκες, να αποφασιστεί κατόπιν συμφωνίας με τα άτομα με ειδικές ανάγκες ή με τους εκπροσώπους τους. Στο ίδιο πλαίσιο το ευρωπαϊκό φόρουμ των ατόμων με ειδικές ανάγκες συνδέθηκε στενά με τον ορισμό όλων των πρωτοβουλιών που υιοθετήθηκαν στο πλαίσιο αυτής της ημέρας.

Οσον αφορά την περίπτωση του ατόμου που ανέφερε ο κ. βουλευτής, η Επιτροπή μπορεί να επιβεβαιώσει ότι τα οδοιπορικά έξοδα πράγματι επιστράφηκαν στις 21 Ιανουαρίου 1999 από το πραναφερθέν γραφείο. Η Επιτροπή λυπάται για όλη την ταλαιπωρία εκείνης της ημέρας. Ο κατάλογος των συμμετεχόντων που τέθηκε στη διάθεση όλων των συμμετεχόντων εκείνη την ημέρα, θα επιδοθεί απευθείας στον κ. βουλευτή και στη Γενική Γραμματεία του Κοινοβουλίου.

Η Επιτροπή συμμερίζεται το μέλημα του κ. βουλευτή να βεβαιωθεί για την πλήρη υποστήριξη των ατόμων με ειδικές ανάγκες μέσω των εκπροσώπων τους. Για το λόγο αυτό θέλει να εξασφαλίσει ότι όλες οι πρωτοβουλίες στο πλαίσιο της οργάνωσης μελλοντικών ευρωπαϊκών ημερών για άτομα με ειδικές ανάγκες θα πραγματοποιηθούν υπό την αιγίδα του ευρωπαϊκού φόρουμ. δη έχουν γίνει πολλές προκαταρκτικές επαφές με το φόρουμ με την προοπτική της ευρωπαϊκής ημέρας των ατόμων με ειδικές ανάγκες του 1999. Σε αυτό το πλαίσιο το φόρουμ θα πάρει μέρος ουσιαστικά και πλήρως σε όλες τις αποφάσεις που αφορούν την οργάνωση αυτής της ημέρας.